Folketing
2007-05-03

Jeg går ud fra, at ordføreren fra Venstre er enig med mig i, at kapaciteten over Fyn faktisk er opbrugt i øjeblikket. Jeg går også ud fra, at ordføreren er enig med mig i, at der er store problemer med forsinkelser hen over Fyn. Når der kommer et godstog, ligger man tit og kører bagefter i passagertoget, og der er forsinkelser. I løbet af kort tid får vi – forhåbentlig – gode tog til alle med bl.a. nye IC4-tog med hyppigere afgange. Det vil jo belaste kapaciteten yderligere, og det vil gøre systemet endnu mere følsomt over for forsinkelser. Hvis vi så samtidig ser på den vækst i trafikstrømmene, som sker i de kommende år, kunne det så ikke være en god idé allerede nu at se på behovet med de stigende trafikmængder, herunder mulighederne i at udvide jernbanekapaciteten? Jeg mener, det er logik at undersøge det her, og jeg mener, at man bliver nødt til at kigge på det nu, for det tager mange år, inden man får investeret i de jernbaner, som så skal bygges, og som skal stå klar, når behovet opstår i fremtiden. (Kort bemærkning).